《平南和杨文瑞兵宪》
明代·钟芳

号令风霆自柏台，如林貔虎镇蒿莱。无端列岫参天出，肯信群蒿革面来。

荻岸枕戈山月落，柳营吹角陈云开。纲维全仗谋猷壮，共挽淳庬一脉回。

作者简介：（ ?—1544）明广东崖州人，改籍琼山，字仲实。正德三年进士。嘉靖中累官至户部右侍郎。有《皇极经世图赞》、《续古今纪要》、《崖志略》、《钟筠溪家藏集》。